लखनऊ के हालात बिगड़े, 5551 नए केस मिले, 22 अप्रैल तक बंद हजरतगंज बाजार
उत्तर प्रदेश में लगातार बड़ी संख्या में कोरोना वायरस के नए मामले सामने आ रहे हैं। हर दिन के साथ स्थिति ज्यादा खराब होती जा रही है। राज्य में सबसे ज्यादा नए मामले राजधानी लखनऊ में आ रहे हैं।
लखनऊ: उत्तर प्रदेश में लगातार बड़ी संख्या में कोरोना वायरस के नए मामले सामने आ रहे हैं। हर दिन के साथ स्थिति ज्यादा खराब होती जा रही है। राज्य में सबसे ज्यादा नए मामले राजधानी लखनऊ में आ रहे हैं। यहां पिछले कई दिनों से हर रोज पांच हजार के करीब नए कोरोना पॉजिटिव केस मिल रहे हैं। राज्य सरकार द्वारा जारी आंकड़ों के अनुसार, रविवार को लखनऊ में 5551 नए पॉजिटिव कोरोना केस मिले हैं, जिसके साथ ही कुल कोरोना संक्रमितों की संख्या 145422 हो गई।आंकड़ों के अनुसार, लखनऊ में 22 और मरीजों की मौत हुई, जिसके बाद कोरोना वायरस संक्रमण के कारण मरने वालों की कुल संख्या बढ़कर 1503 हो गई है। यहां अभी तक कुल 96219 मरीज कोरोना को हराकर ठीक हो चुके हैं, जिन्हें डिस्चार्ज कर दिया गया है। इनमें से 2348 लोगों को रविवार को अस्पताल से छुट्टी दी गई। यहां अभी कुल 47700 एक्टिव केस हैं।ऐसे में प्रशासन लगातार स्थिति को कंट्रोल करने की कोशिश कर रहा है। लोगों के स्तर से भी सहयोग मिल रहा है। कोरोना के कारण गंभीर होती स्थिति को देखते हुए व्यापारियों ने लखनऊ के हजरतगंज बाजार को 22 अप्रैल तक बंद कर दिया है। पहले बाजार को रविवार यानी 19 अप्रैल तक के लिए बंद किया गया था लेकिन बिगड़ते हालातों के कारण बाजार को अब 22 अप्रैल तक के लिए बंद कर दिया गया है।उत्तर प्रदेश में कोरोना संक्रमण को लेकर हालात तेजी से बिगड़ते जा रहे हैं। उत्तर प्रदेश में रविवार (18 अप्रैल) को कोरोना वायरस से एक दिन में अब तक सर्वाधिक 129 लोगों की मौत हो गई जबकि 30,596 नये मामले सामने आये। अपर मुख्‍य सचिव स्‍वास्‍थ्‍य अमित मोहन प्रसाद ने यह जानकारी दी। उन्होंने बताया कि कोविड-19 से 30,596 और लोग संक्रमित पाये गये, जिससे अब कुल संक्रमितों का आंकड़ा 8,51,620 हो गया है। उन्होंने बताया कि 129 और मरीजों की मौत होने के साथ ही अब तक कुल 9,830 लोग इस वायरस से अपनी जान गंवा चुके हैं।प्रसाद ने बताया कि पिछले 24 घंटे में 9,041 मरीजों को स्वस्थ होने के बाद घर भेजा जा चुका है। प्रसाद के मुताबिक अब तक कुल 6,50,333 मरीज उपचार के बाद स्वस्थ होकर वापस गये हैं। अपर मुख्‍य सचिव ने बताया कि राज्‍य में इस समय 1,91,457 मरीज उपचाराधीन हैं। गौरतलब है कि लखनऊ के जिलाधिकारी (डीएम) अभिषेक प्रकाश को भी कोरोना वायरस हो गया है। वह संक्रमित होने के बाद से पृथकवास में हैं। ऐसे में खनन विभाग की निदेशक रोशन जैकब को लखनऊ का कार्यवाहक जिलाधिकारी बनाया गया है।